**MEDNARODNA IZMENJAVA/CBCR**

**Poročanje po državah**

**(Country-by-Country Reporting)**

**Podrobnejši opis**

**2. izdaja, OKTOBER 2017**

**Kazalo**

[1.0 VPRAŠANJA IN ODGOVORI 2](#_Toc534801827)

Izjava o omejitvi odgovornosti:

Pojasnila, objavljena na spletni strani so namenjena lažjemu razumevanju glede obveznosti poročanja in izmenjave poročil po državah in niso pravno zavezujoča.

1. VPRAŠANJA IN ODGOVORI

Vprašanje 1: Kaj je poročanje po državah in koga zadeva?

Poročanje po državah (*Country-by-country Reporting,* CbC) je del akcijskega načrta OECD proti zmanjševanju davčne osnove in prenašanju dobička (angl. *Base Erosion and Profit Shifting Project*, BEPS). V zvezi s tem so bila 2015 predstavljena in sprejeta [Končna poročila 15 ukrepov](http://www.oecd.org/ctp/beps-2015-final-reports.htm).

[OECD Končno poročilo o Ukrepu 13 iz leta 2015](http://www.keepeek.com/Digital-Asset-Management/oecd/taxation/transfer-pricing-documentation-and-country-by-country-reporting-action-13-2015-final-report_9789264241480-en#.WYgei1tPqUl) (Dokumentacija o transfernih cenah in poročanje po državah) določa standardizirani trotirni pristop sestavljen iz poročila po državah (v nadaljevanju CbC poročilo), splošne dokumentacije (»master file«) in posebne dokumentacije (»local file«), ki bo davčnim upravam zagotovil ustrezne in zanesljive informacije za opravljanje učinkovite in temeljite analize ocene tveganj, povezanih z določanjem transfernih cen.

Januarja 2016 je Evropska komisija CbC poročilo vključila v Direktivo Sveta EU 2016/881 o spremembi Direktive 2011/16 EU glede obvezne avtomatične izmenjave podatkov na področju obdavčevanja (v nadaljevanju [DAC4](http://eur-lex.europa.eu/legal-content/SL/TXT/PDF/?uri=CELEX:32016L0881&from=EN)), kot del paketa predlogov proti izogibanju davkov (angl. *Anti-Tax Avoidance Package*). Paket proti izogibanju davkov temelji na zaključkih Sveta EU iz decembra 2014, ki so predvideli usmerjanje naporov v boj proti davčnemu izogibanju in agresivnemu davčnemu načrtovanju na globalni in EU ravni.

CbC poročanje zadeva mednarodne skupine podjetij, katerih letni konsolidirani prihodek je v poslovnem letu, ki je neposredno pred poslovnim letom poročanja, kot je razvidno iz njihovih konsolidiranih računovodskih izkazov za to predhodno poslovno leto, 750 ali več mio EUR, ali od zneska v lokalni valuti, ki je približno enakovreden 750 mio EUR v skladu s preračunom v mesecu januarju 2015. V skladu z [OECD smernicami glede implementacije poročanja po državah (angl. *Guidance on the Implementation of Country-by-Country Reporting*)](http://www.oecd.org/tax/exchange-of-tax-information/guidance-on-the-implementation-of-country-by-country-reporting-beps-action-13.pdf) se preračun zneska 750 mio EUR iz lokalne valute opravi v jurisdikciji krovnega matičnega podjetja.

Vprašanje 2: Katere so mednarodne pravne podlage za avtomatično izmenjavo CbC?

Avtomatična izmenjava CbC poročil je določena s [Večstranskim sporazumom med pristojnimi organi o izmenjavi poročil po državah](http://www.oecd.org/tax/automatic-exchange/about-automatic-exchange/a-boost-to-transparency-in-international-tax-matters-31-countries-sign-tax-co-operation-agreement.htm) (v nadaljevanju Sporazum med pristojnimi organi CbCR), ki ga je Slovenija podpisala [27. januarja 2016 v Parizu](http://www.oecd.org/tax/automatic-exchange/about-automatic-exchange/a-boost-to-transparency-in-international-tax-matters-31-countries-sign-tax-co-operation-agreement.htm). Sporazum med pristojnimi organi CbCR temelji na Konvenciji o medsebojni upravni pomoči pri davčnih zadevah, kot je bila spremenjena s Protokolom o spremembi Konvencije o medsebojni upravni pomoči pri davčnih zadevah.

Sporazum med pristojnimi organi CbCR je ratificiran z [Uredbo o ratifikaciji Večstranskega sporazuma med pristojnimi organi o izmenjavi poročil po državah](https://www.uradni-list.si/_pdf/2016/Mp/m2016081.pdf). Uredba je začela veljati 17. decembra 2016 in je objavljena v [Uradnem listu RS – Mednarodne pogodbe, št. 17/16](http://www.uradni-list.si/_pdf/2016/Mp/m2016081.pdf) (Uradni list RS, št. 81).

Na ravni EU, pa je pravna podlaga za avtomatično izmenjavo [DAC4,](http://eur-lex.europa.eu/legal-content/SL/TXT/PDF/?uri=CELEX:32016L0881&from=EN) ki je bila sprejeta 25. maja 2016.

Vprašanje 3: Kako je CbC poročanje urejeno v slovenski zakonodaji?

V slovenski zakonodaji je CbC poročanje urejeno v [Zakonu o davčnem postopku](http://www.pisrs.si/Pis.web/pregledPredpisa?id=ZAKO4703) (Uradni list RS, št. 13/11 – uradno prečiščeno besedilo, [32/12](http://www.uradni-list.si/1/objava.jsp?sop=2012-01-1402), [94/12](http://www.uradni-list.si/1/objava.jsp?sop=2012-01-3643), [101/13](http://www.uradni-list.si/1/objava.jsp?sop=2013-01-3676) – ZDavNepr, [111/13](http://www.uradni-list.si/1/objava.jsp?sop=2013-01-4127), [25/14](http://www.uradni-list.si/1/objava.jsp?sop=2014-01-0961) – ZFU, [40/14](http://www.uradni-list.si/1/objava.jsp?sop=2014-01-1619) – ZIN-B, [90/14](http://www.uradni-list.si/1/objava.jsp?sop=2014-01-3647), [91/15](http://www.uradni-list.si/1/objava.jsp?sop=2015-01-3571) in [63/16](http://www.pisrs.si/Pis.web/pregledPredpisa?id=ZAKO4703), v nadaljevanju ZDavP-2), ki v členih 248.b, 255.i, 255.j, 255.k, 255.l (novo III.B poglavje) in 397 (dodana 45. točka glede davčnih prekrškov), v slovenski pravni red prenaša [DAC4.](http://eur-lex.europa.eu/legal-content/SL/TXT/PDF/?uri=CELEX:32016L0881&from=EN)

Izvajanje pravil za poročanje in izmenjavo CbC poročil na podlagi III.B poglavja ZDavP-2, pa je določeno s Pravilnikom o izvajanju Zakona o davčnem postopku (Uradni list RS, št. 141/06, 46/07, 102/07, 28/09, 101/11, 24/12, 32/12 – ZDavP-2E, 19/13, 45/14, 97/14, 39/15, 40/16, 85/16 in [30/17](http://www.pisrs.si/Pis.web/pregledPredpisa?id=PRAV7927), v nadaljevanju Pravilnik o izvajanju ZDavP-2), in sicer v členih 86.c do 86.g ter v Prilogi 21, ki vsebuje Navodilo o obliki, vsebini in načinu dostave poročil po državah poročevalcev Mednarodnih skupin podjetij Finančni upravi Republike Slovenije (v nadaljevanju Navodilo o dostavi CbC poročil).

Vprašanje 4: Katere podatke je treba navesti v CbC poročilu?

Poročevalec mednarodne skupine podjetij mora v CbC poročilu navesti podatke v skladu z 255.j členom ZDavP-2 (Ur. l. št. [63/16](http://www.pisrs.si/Pis.web/pregledPredpisa?id=ZAKO4703) z dne 7. 10. 2016), v povezavi s Pravilnikom o izvajanju ZDavP-2 (Ur. l. št. [30/17](http://www.pisrs.si/Pis.web/pregledPredpisa?id=PRAV7927) z dne 16. 6. 2017):

1. zbirne podatke, po posamezni jurisdikciji, v kateri mednarodna skupina podjetij posluje: prihodek (ločeno za nepovezane in povezane osebe ter skupni znesek prihodkov), dobiček (izguba) pred plačilom davka na dobiček, plačan in obračunan davek od dohodkov, izkazani kapital, nerazporejeni dobiček, število zaposlenih in vrednost opredmetenih sredstev razen denarja in denarnih ustreznikov;
2. opredelitev posamezne osebe v sestavi mednarodne skupine podjetij: navedba davčne jurisdikcije in jurisdikcije ustanovitve, če se le ta razlikuje od davčne jurisdikcije, ter navedbo vrste njene glavne poslovne dejavnosti: raziskave in razvoj, lastništvo ali upravljanje intelektualne lastnine, nabava ali naročila, izdelava ali proizvodnja, prodaja, trženje ali distribucija, upravljanje, vodenje ali podporne storitve, zagotavljanje storitev nepovezanim osebam, finančne storitve znotraj skupine, regulirane finančne storitve, zavarovalništvo, razpolaganje z delnicami ali drugimi lastniškimi instrumenti, mirujoč subjekt, drugo.
3. V razdelku dodatne informacije poročevalec v angleškem jeziku predvsem navede:
* informacije o viru podatkov (poročila o konsolidiranih računovodskih izkazih, letna računovodska poročila, notranja računovodska poročila za poslovodno odločanje ali finančni izkazi za regulativne namene);
* informacije o spremembi vira podatkov z navedbo razlogov za spremembo in njene posledice;
* informacije o uporabljenem menjalnem tečaju (v primeru druge valute kot EUR);
* informacije o načinu zajema podatkov oseb v sestavi in razloge za morebitno spremembo zajema podatkov in
* druge informacije v zvezi s sestavljanjem CbCR, za katere poročevalec meni, da so pomembne pri ocenjevanju tveganja zavezanca glede transfernih cen in tveganj, povezanih z zniževanjem davčne osnove in preusmerjanjem dobička (med drugim naziv mednarodne skupine podjetij, če se razlikuje od naziva poročevalca).

Vprašanje 5: Kako je CbC poročilo treba predložiti Finančni upravi RS?

Poročevalec mednarodne skupine podjetij, rezident za davčne namene v RS, mora CbC poročilo predložiti Finančni upravi RS v skladu s [Pravilnikom o izvajanju ZDavP-2](http://www.pisrs.si/Pis.web/pregledPredpisa?id=PRAV7927) (členi 86.c do 86.g) in Navodilom o dostavi CbC poročil, ki je objavljeno v Prilogi 21 Pravilnika o izvajanju ZDavP-2 (Ur. l. RS, št. [30/17](http://www.pisrs.si/Pis.web/pregledPredpisa?id=PRAV7927) z dne 16. 6. 2017). Tehnične zahteve za pošiljanje CbC poročil pa so objavljene na spletni strani Finančne uprave RS, na povezavi [www.fu.gov.si/cbcr](http://www.fu.gov.si/cbcr%2C), v rubriki Tehnične informacije.

Vprašanje 6: Kdo je poročevalec mednarodne skupine podjetij in kakšni so roki glede predložitve CbC poročila Finančni upravi RS?

V skladu s tretjim odstavkom 255.i člena ZDavP-2 (Ur. l. št. [63/16](http://www.pisrs.si/Pis.web/pregledPredpisa?id=ZAKO4703), z dne 7. 10. 2016) se v RS za poročevalca šteje krovno matično podjetje, ki je rezident za davčne namene v RS. Krovno matično podjetje je obvezno Finančni upravi RS **prvič predložiti CbC poročilo** **do 31. 12. 2017** **za poslovno leto 2016** (če je poslovno leto enako koledarskemu letu in traja od 1. januarju 2016 do 31. decembra 2016), ali najpozneje v 12 mesecih od zadnjega dne poslovnega leta mednarodne skupine podjetij.

V skladu s četrtim odstavkom 255.i člena ZDavP-2 (Ur. l. št. [63/16](http://www.pisrs.si/Pis.web/pregledPredpisa?id=ZAKO4703), z dne 7. 10. 2016) se v RS za poročevalca šteje tudi oseba v sestavi ali nadomestno matično podjetje, ki je rezident za davčne namene v RS pod pogoji in v skladu z oddelkom II Priloge III DAC4 in ZDavP-2.

V primeru, če je oseba v sestavi, rezident za davčne namene v RS, imenovana za poročevalca s strani mednarodne skupine podjetij (četrti odstavek točke 1 oddelka II Priloge III DAC4), oziroma oseba v sestavi, rezident za davčne namene v RS sicer ni imenovana za poročevalca s strani mednarodne skupine podjetij, vendar je zavezana k predložitvi CbCR, ker za to mednarodno skupino podjetij ne poroča nobena druga oseba v sestavi (točka 1 oddelka II Priloge III DAC4), (prva predložitev CbC poročila do 31. 12. 2018 za poslovno leto 2017), predloži CbC poročilo v skladu s Pravilnikom o izvajanju ZDavP-2 (členi 86.c – 86.d in 86.f – 86.g) in Navodilom o dostavi CbC poročil, ki je objavljeno v Prilogi 21 Pravilnika o izvajanju ZDavP-2 (Ur. l. RS, št. [30/17](http://www.pisrs.si/Pis.web/pregledPredpisa?id=PRAV7927) z dne 16. 6. 2017).

Osebe v sestavi iz četrtega odstavka 255.i člena ZDavP-2 načeloma predložijo CbC poročilo do 31.12.2018 (če je poslovno leto enako koledarskemu letu, sicer pa v 12 mesecih po koncu poslovnega leta) za poslovno leto, ki se začne 1. januarja 2017 ali po njem.

Vprašanje 7: Kdaj se za poročevalca mednarodne skupine podjetij šteje oseba v sestavi rezident za davčne namene v RS?

**V skladu s točko 1 oddelka II Priloge III** [**DAC4**](http://eur-lex.europa.eu/legal-content/SL/TXT/PDF/?uri=CELEX:32016L0881&from=EN) in v skladu s četrtim odstavkom 255.i člena ZDavP-2 (Ur. l. št. [63/16](http://www.pisrs.si/Pis.web/pregledPredpisa?id=ZAKO4703) z dne 7. 10. 2016), se za poročevalca mednarodne skupine podjetij, ki mora CbC poročilo **za poslovno leto 2017** Finančni upravi RS predložiti najkasneje do **31. 12. 2018** (če je poslovno leto enako koledarskemu letu in traja od 1. januarja 2017 do 31. decembra 2017), ali najpozneje v 12 mesecih od zadnjega dne poslovnega leta mednarodne skupine podjetij, šteje tudi oseba v sestavi, rezident za davčne namene v RS (v nadaljevanju slovenska oseba v sestavi), če za to mednarodno skupino podjetij ne poroča nobena druga oseba v sestavi - gre za t.i. lokalno predložitev CbC poročila (angl. *local* *filling*).

V skladu s točko 1 oddelka II Priloge III [DAC4](http://eur-lex.europa.eu/legal-content/SL/TXT/PDF/?uri=CELEX:32016L0881&from=EN) je oseba v sestavi, ki je **(a)** rezident za davčne namene v RS, in ni krovno matično podjetje mednarodne skupine podjetij, in ni določenega nadomestnega podjetja v skupini, **dolžno predložiti CbC poročilo Finančni upravi RS (načeloma) do 31. 12. 2018 za** **poslovno leto, ki se začne s 1. 1. 2017**, **samo** v primerih če je **(b)** izpolnjen **eden ali več** naslednjih pogojev:

1. Krovno matično podjetje mednarodne skupine podjetij ni dolžno predložiti CbC poročila v svoji jurisdikciji davčnega rezidentstva.
2. Jurisdikcija krovnega matičnega podjetja ima v veljavi mednarodni sporazum, ki omogoča avtomatično izmenjavo informacij[[1]](#footnote-1); vendar pa nima v veljavi Sporazuma med pristojnimi organi CbCR do roka določenega za predložitev CbC poročila (predložitev CbC poročila načeloma do 31. 12. 2018 za poslovno leto 2017).
3. Jurisdikcija krovnega matičnega podjetja ima v veljavi mednarodni sporazum, ki omogoča avtomatično izmenjavo informacij, in ima z RS sklenjen in v veljavi tudi Sporazum med pristojnimi organi CbCR, vendar je jurisdikcija krovnega matičnega podjetja prekinila avtomatično izmenjavo oziroma jurisdikcija krovnega matičnega podjetja Finančni upravi RS kako drugače ni dosledno avtomatično zagotavljala CbC poročil (t.i. sistemska odpoved), o čemer je jurisdikcija krovnega matičnega podjetja obvestila Finančno upravo RS.

V izogib lokalni predložitvi CbC poročila - z namenom, da slovenski osebi v sestavi ne bi bilo treba predlagati CbC poročila in da mednarodna skupina podjetij predloži CbC poročilo v samo eni jurisdikciji - lahko CbC poročilo v imenu celotne mednarodne skupine podjetij predloži nadomestno podjetje v svoji davčni jurisdikciji. To pomeni, da slovenska oseba v sestavi ni dolžna predložiti CbC poročila Finančni upravi RS, če mednarodna skupina podjetij imenuje **nadomestno podjetje (ki ni rezident za davčne namene v RS)**, ki bo CbC poročilo predložilo v svoji jurisdikciji davčnega rezidentstva za celotno mednarodno skupino podjetij in ga bo ta jurisdikcija avtomatično izmenjala.

V skladu z [OECD smernicam glede implementacije poročanja po državah (angl. *Guidance on the Implementation of Country-by-Country Reporting*)](http://www.oecd.org/tax/exchange-of-tax-information/guidance-on-the-implementation-of-country-by-country-reporting-beps-action-13.pdf) in OECD priročnikom za učinkovito izvajanje poročanja po državah (angl. [*Country-by-Country Reporting: Handbook on Effective Implementation*](http://www.oecd.org/tax/beps/country-by-country-reporting-handbook-on-effective-implementation.htm?utm_source=Adestra&utm_medium=email&utm_content=Country-by-Country%20Reporting%3A%20Handbook%20on%20Effective%20Implementation&utm_campaign=Tax%20News%20Alert%2029-09-2017&utm_term=demo)), je v splošnem nadomestno poročanje možno **na dva načina:**

* Oseba v sestavi mednarodne skupine podjetij, ki ni krovno matično podjetje, je določeno za predložitev CbC poročila za celotno mednarodno skupino podjetij v svoji davčni jurisdikciji – gre za **nadomestno matično podjetje mednarodne skupine podjetij (angl. *surrogate parent entity*).**
* Nekatere jurisdikcije, kjer sicer predložitev CbC poročila, za določeno poslovno leto do roka določenega za predložitev CbC poročila ni obvezna, **dovolijo krovnim matičnim podjetjem, da prostovoljno predložijo CbC poročilo (ang. *voluntary filling*).** V tem primeru se krovno matično podjetje, ki prostovoljno predloži CbC poročilo v svoji davčni jurisdikciji imenuje **matično nadomestno podjetje (angl. *parent surrogate entity***). Obstoječ seznam jurisdikcij, z navedeno ureditvijo je: Hong Kong, Otok Man, Japonska, Nigerija, Ruska Federacija, Singapur, Švica, ZDA. Celoten seznam jurisdikcij glede ureditve CbC poročanja je dostopen na [spletni strani OECD.](http://www.oecd.org/tax/automatic-exchange/country-specific-information-on-country-by-country-reporting-implementation.htm)

V obeh primerih nadomestnega poročanja bo jurisdikcija, kjer nadomestno podjetje v imenu celotne mednarodne skupine podjetij predloži CbC poročilo, avtomatično posredovala CbC poročilo vsem drugim pristojnim organom v jurisdikcijah, v katerih je na podlagi podatkov iz CbC poročila ena ali več oseb v sestavi mednarodne skupine podjetij bodisi rezident za davčne namene ali pa prek stalne poslovne enote opravlja dejavnost v zvezi s katero je obdavčena, in ima jurisdikcija v veljavi mednarodni sporazum, ki omogoča avtomatično izmenjavo informacij, in imata jurisdikciji v veljavi Sporazum med pristojnimi organi CbCR.

**Slovenska oseba v sestavi** torej **ni dolžna** predložiti CbC poročila Finančni upravi RS, kadar so **kumulativno izpolnjeni vsi pogoji:**

* CbC poročilo predloži nadomestno podjetje v svoji jurisdikciji davčnega rezidentstva in slovenska oseba v sestavi predloži Obvestilo CbCR Finančni upravi RS, kjer navede naziv poročevalca za celotno mednarodno skupino podjetij.
* Jurisdikcija nadomestnega podjetja zahteva predložitev vseh podatkov v CbC poročilu kot je predvideno v Obrazcu poročila po državah v skladu z minimalnim standardom, določenim v [OECD Končnem poročilu o Ukrepu 13 iz leta 2015](http://www.keepeek.com/Digital-Asset-Management/oecd/taxation/transfer-pricing-documentation-and-country-by-country-reporting-action-13-2015-final-report_9789264241480-en#.WYgei1tPqUl) oziroma v skladu z [DAC4](http://eur-lex.europa.eu/legal-content/SL/TXT/PDF/?uri=CELEX:32016L0881&from=EN) do roka določenega za predložitev CbC poročila (predložitev CbC poročila načeloma do 31. 12. 2018 za poslovno leto 2017).
* Jurisdikciji nadomestnega podjetja ima v veljavi mednarodni sporazum, ki omogoča avtomatično izmenjavo informacij in ima z RS sklenjen in v veljavi Sporazum med pristojnimi organi CbCR do roka določenega za predložitev CbC poročila (predložitev CbC poročila načeloma do 31. 12. 2018 za poslovno leto 2017).
* Jurisdikcija nadomestnega podjetja ni obvestila Finančne uprave RS o sistemski odpovedi.
* Jurisdikcija nadomestnega podjetja bo avtomatično izmenjala CbC poročilo.

Vprašanje 8: Kdo ne predloži CbC poročila?

V skladu s petim odstavkom 255.i člena ZDavP-2 (Ur. l. št. [63/16](http://www.pisrs.si/Pis.web/pregledPredpisa?id=ZAKO4703), z dne 7. 10. 2016) CbC poročila ni dolžna predložiti **izvzeta mednarodna skupina podjetij**. Za izvzeto mednarodno skupino podjetij se v skladu z [**DAC4**](http://eur-lex.europa.eu/legal-content/SL/TXT/PDF/?uri=CELEX:32016L0881&from=EN) šteje mednarodna skupina podjetij, katere letni konsolidirani prihodek je v poslovnem letu, ki je neposredno pred poslovnim letom poročanja kot je razvidno iz njenih konsolidiranih računovodskih izkazov za to predhodno poslovno leto, manjši od 750 mio EUR ali manjši od zneska, ki je po preračunu v lokalni valuti v skladu s tečajnico meseca januarja približno enakovreden 750 mio EUR. V skladu z [OECD smernicam glede implementacije poročanja po državah (angl. *Guidance on the Implementation of Country-by-Country Reporting*)](http://www.oecd.org/tax/exchange-of-tax-information/guidance-on-the-implementation-of-country-by-country-reporting-beps-action-13.pdf), se preračun zneska 750 mio EUR iz lokalne valute opravi v jurisdikciji krovnega matičnega podjetja. To pomeni, če je znesek letnega konsolidiranega prihodka mednarodne skupine podjetij, kot je razvidno iz njenih konsolidiranih računovodskih izkazov v poslovnem letu neposredno pred poslovnim letom poročanja, glede na preračun v jurisdikciji krovnega matičnega podjetja v lokalni valuti po tečajnici meseca januarju 2015, manjši od 750 mio EUR, je slovenska oseba v sestavi del izvzete mednarodne skupine podjetij, ki ni dolžna predložiti CbC poročila v jurisdikciji krovnega matičnega podjetja in slovenska oseba v sestavi ni dolžna predložiti Obvestila CbCR Finančni upravi RS.

Vprašanje 9: Kateri davčni zavezanci so dolžni predložiti obvestilo o obveznosti poročanja po državah mednarodne skupine podjetij (Obvestilo CbCR) Finančni upravi RS?

Vsak davčni zavezanec, ki bo oddajal davčni obračun DDPO, se bo moral opredeliti, ali je del mednarodne skupine podjetij, katere skupni konsolidirani prihodek v poslovnem letu neposredno pred poslovnim letom poročanja je enak ali presega 750 mio evrov. Pri tej opredelitvi mora zavezanec upoštevati opredelitve izrazov kot so določeni v oddelku I Priloge III [**DAC4**](http://eur-lex.europa.eu/legal-content/SL/TXT/PDF/?uri=CELEX:32016L0881&from=EN), kjer je opredeljeno, da skupina pomeni skupino več podjetij, povezanih z lastništvom ali nadzorom tako, da se od nje zahteva priprava konsolidiranih računovodskih izkazov za namene finančnega poročanja v skladu z veljavnimi računovodskimi načeli ali bi se od nje to zahtevalo, če bi se z lastniškimi deleži kateregakoli podjetja trgovalo na trgu vrednostnih papirjev.

Vsebina in način predlaganja obvestila o obveznosti poročanja po državah mednarodne skupine podjetij Finančni upravi RS (v nadaljevanju [Obvestilo CbCR](http://www.fu.gov.si/fileadmin/Internet/Davki_in_druge_dajatve/Podrocja/Davek_od_dohodkov_pravnih_oseb/Obrazci/Obvestilo_o_obveznosti_porocanja_po_drzavah_mednarodne_skupine_podjetij_-_obvestilo_CbCR.pdf)), sta določena s 86.e členom Pravilnika o izvajanju ZDavP-2 (Ur. l. RS, št. [30/17](http://www.pisrs.si/Pis.web/pregledPredpisa?id=PRAV7927) z dne 16. 6. 2017).

Obrazec z metodologijo za izpolnjevanje obrazca, je objavljen na spletni strani Finančne uprave RS v rubriki [Obrazci Obračuna davka od dohodkov pravnih oseb](http://www.fu.gov.si/davki_in_druge_dajatve/podrocja/davek_od_dohodkov_pravnih_oseb_ddpo/#c226).

V primeru, da ima slovenska oseba v sestavi v neposredni oziroma posredni lasti vključene družbe, kot je razvidno v njenih konsolidiranih računovodskih izkazih, so tudi te družbe dolžne predložiti Obvestilo CbCR.

Obvestilo CbCR morajo oddati davčni zavezanci, katerim se davčno obdobje konča 30. 6. 2017 ali kasneje. Pravilnik o izvajanju ZDavP-2 (Ur. l. RS, št. [30/17](http://www.pisrs.si/Pis.web/pregledPredpisa?id=PRAV7927) z dne 16. 6. 2017)  je namreč pričel veljati 1. 7. 2017, zato so zavezanci, ki imajo poslovno leto različno od koledarskega leta in se to obdobje konča 30. 6. 2017 ali kasneje, dolžni hkrati z davčnim obračunom DDPO za to obdobje oddati tudi Obvestilo CbCR. Izjema glede navedenega velja le za zavezance, ki so del izvzete mednarodne skupine podjetij.

Vprašanje 10: Kateri davčni zavezanci niso dolžni predložiti Obvestila CbCR Finančni upravi RS?

Obvestila CbCR Finančni upravi RS ni treba predložiti slovenskemu davčnemu zavezancu, ki je del izvzete mednarodne skupine podjetij – skupina, ki ji ni treba predložiti CbC poročila, ker je njen letni konsolidirani prihodek v poslovnem letu, ki je neposredno pred poslovnim letom poročanja kot je razvidno iz njenih konsolidiranih računovodskih izkazov za to predhodno poslovno leto, manjši od 750 mio EUR, ali manjši od zneska, ki je po preračunu v skladu s tečajnico meseca januarja v lokalni valuti približno enakovreden 750 mio EUR. V skladu z [OECD smernicam glede implementacije poročanja po državah (angl. *Guidance on the Implementation of Country-by-Country Reporting*)](http://www.oecd.org/tax/exchange-of-tax-information/guidance-on-the-implementation-of-country-by-country-reporting-beps-action-13.pdf), se preračun zneska 750 mio EUR iz lokalne valute opravi v jurisdikciji krovnega matičnega podjetja. To pomeni, če je znesek letnega konsolidiranega prihodka mednarodne skupine podjetij, kot je razvidno iz njenih konsolidiranih računovodskih izkazov v poslovnem letu neposredno pred poslovnim letom poročanja, glede na preračun v jurisdikciji krovnega matičnega podjetja v lokalni valuti po tečajnici meseca januarju 2015, manjši od 750 mio EUR, je slovenska oseba v sestavi del izvzete mednarodne skupine podjetij, ki ni dolžna predložiti CbC poročila v jurisdikciji krovnega matičnega podjetja in slovenska oseba v sestavi ni dolžna predložiti Obvestila CbCR Finančni upravi RS.

Obvestila CbCR tudi niso dolžni predložiti zavezanci, ki imajo davčno obdobje različno od koledarskega leta in se to obdobje konča pred 30. 6. 2017.

Vprašanje 11: Kakšna je razlika med Obvestilom CbCR in CbC poročilom?

* **Obvestilo CbCR** predložijo zavezanci v skladu s 86.e členom Pravilnika o izvajanju ZDavP-2 (Ur. l. RS, št. [30/17](http://www.pisrs.si/Pis.web/pregledPredpisa?id=PRAV7927) z dne 16. 6. 2017).  Obvestilo CbCR morajo izpolniti davčni zavezanci, ki so del (osebe v sestavi) mednarodne skupine podjetij, ki vključuje dve ali več podjetij, katerih davčno rezidentstvo je v različnih davčnih jurisdikcijah oziroma vključuje podjetje, ki je rezident za davčne namene v eni jurisdikciji in hkrati zavezan k plačilu davka v zvezi z dejavnostjo, ki se opravlja prek poslovne enote v drugi jurisdikciji, če so skupni konsolidirani prihodki takšne skupine podjetij v poslovnem letu neposredno pred poslovnim letom poročanja enaki ali presegajo 750 mio EUR.

Obvestilo CbCR morajo davčni zavezanci predložiti Finančni upravi RS v elektronski obliki, hkrati s predložitvijo davčnega obračuna davka od dohodkov pravnih oseb.

Obvestilo CbCR se davčnemu organu prvič predloži z davčnim obračunom DDPO za leto 2017 (predložitev do 31. 3. 2018). Obvestilo CbCR morajo oddati tudi davčni zavezanci, katerim se davčno obdobje konča 30. 6. 2017 ali kasneje. Pravilnik o izvajanju ZDavP-2 (Ur. l. RS, št. [30/17](http://www.pisrs.si/Pis.web/pregledPredpisa?id=PRAV7927) z dne 16. 6. 2017) je namreč pričel veljati 1. 7. 2017, zato so zavezanci, ki imajo poslovno leto različno od koledarskega leta in se to obdobje konča 30. 6. 2017 ali kasneje, dolžni hkrati z davčnim obračunom DDPO za to obdobje oddati tudi Obvestilo CbCR.

* **CbC poročilo** predložijo zavezanci v skladu s 86.c – 86.d in 86.f – 86.g členi Pravilnika o izvajanju ZDavP-2 ter v skladu z [Navodilom o obliki, vsebini in načinu dostave poročil po državah poročevalcev mednarodnih skupin podjetij Finančni upravi Republike Slovenije](http://pisrs.si/Pis.web/npb/2017-01-1605-2006-01-6164-npb13-p21.pdf), ki je objavljeno Pravilnika o spremembah in dopolnitvah Pravilnika o izvajanju ZDavP-2 (Ur. l. RS št. [30/17](http://www.pisrs.si/Pis.web/pregledPredpisa?id=PRAV7927) z dne 16. 6. 2017).

CbC poročilo predloži poročevalec mednarodne skupine podjetij, ki je krovno matično podjetje mednarodne skupine podjetij, davčni rezident v RS. Pod pogoji in v skladu z oddelkom II Priloge III [**DAC4**](http://eur-lex.europa.eu/legal-content/SL/TXT/PDF/?uri=CELEX:32016L0881&from=EN)in ZDavP-2, pa se za poročevalca šteje tudi oseba v sestavi ali nadomestno matično podjetje.

CbC poročilo bodo krovna matična podjetja, rezidenti za davčne namene v RS, Finančni upravi RS prvič predložili do 31. 12. 2017, za poslovno leto 2016 mednarodne skupine podjetij (če je poslovno leto enako koledarskemu letu, sicer pa v 12 mesecih po koncu poslovnega leta).

Vprašanje 12: Za kakšne namene se podatki iz CbC poročila uporabljajo?

Na podlagi 255.k člena ZDavP-2, sme davčni organ podatke, pridobljene iz CbC poročil, uporabiti za analiziranje tveganja, povezanega z določanjem transfernih cen pri davčnem zavezancu; analiziranje tveganj, povezanih z zniževanjem davčne osnove in preusmerjanjem dobička; ter za ekonomsko in statistično analizo.

Prilagodite transferne cene, ki jo izvede davčni organ na podlagi CbCR za namene 16. člena Zakona o davku od dohodkov pravnih oseb (ZDDPO-2), ni dovoljena.

Sme pa davčni organ podatke iz CbC poročila uporabiti kot podlago za nadaljnje poizvedbe o poslih mednarodne skupine podjetij v zvezi z določanjem transfernih cen ali o drugih davčnih zadevah v postopku davčnega nadzora, na podlagi katerih se ustrezno obdavči dohodek oseb v sestavi.

Vprašanje 13: Kje so na voljo dodatne informacije?

Bistvene informacije in novosti glede CbC poročanja so na voljo na spletni strani Finančne uprave RS, na povezavi [www.fu.gov.si/cbcr](http://www.fu.gov.si/cbcr%2C).

Za dodatna vprašanja je na voljo e-poštni naslov: cbcr.fu@gov.si.

1. V skladu s [OECD Končnim poročilom o Ukrepu 13 iz leta 2015](http://www.keepeek.com/Digital-Asset-Management/oecd/taxation/transfer-pricing-documentation-and-country-by-country-reporting-action-13-2015-final-report_9789264241480-en#.WX7qMVtPqUk) (angl. *Action 13: 2015 Final Report*), je lahko mednarodni sporazum, ki omogoča avtomatično izmenjavo informacij, eden izmed treh sledečih:

[Konvencija OECD in Sveta Evrope o medsebojni upravni pomoči v davčnih zadevah in njen dopolnitveni protokol](http://www.oecd.org/tax/exchange-of-tax-information/convention-on-mutual-administrative-assistance-in-tax-matters.htm)**.** [Seznam držav](http://www.oecd.org/ctp/exchange-of-tax-information/Status_of_convention.pdf), ki so podpisale konvencijo oziroma protokol pripravlja OECD.

	* Bilateralne konvencije o izogibanju dvojnega obdavčevanja dohodkov in premoženja (KIDO), ki temelji na Vzorčni davčni konvenciji OECD, ki v 26. členu kot enega od načinov izmenjave informacij definira tudi avtomatično izmenjavo informacij in jih je Slovenija podpisala z drugimi državami. V Sloveniji v tem trenutku velja 57 bilateralnih konvencij. Na spletni strani Finančne uprave RS je objavljen [seznam veljavnih konvencij.](http://www.fu.gov.si/davki_in_druge_dajatve/podrocja/mednarodno_obdavcenje/#c78)

	* **Bilateralne sporazume o izmenjavi informacij v davčnih zadevah (TIEA)**. Slovenija je sklenila 3 TIEA sporazume (Otok Man, Guernsey in Jersey).Več informacij o pravnih podlagah za mednarodno izmenjavo informacij na davčnem področju je na voljo tudi na [spletni strani Finančne uprave RS](http://www.fu.gov.si/nadzor/podrocja/mednarodna_izmenjava/). [↑](#footnote-ref-1)